Trump administrationen dropper bøder for bilproducenters brud på brændstoføkonomi regler

Trump administrationen er, stort set på alle måder, dårligt nyt for ren luft og miljø både i USA og på verdensplan. Sammen med det Republikanske flertal har de nu fjernet straffen for brud på CAFE-reglerne (Corporate Average Fuel Economy), der ellers har været med til at presse producenterne til at udvikle mere brændstofeffektive biler.

Ifølge The Detroit News har den amerikanske trafikstyrelse, NHTSA, sendt et brev til bilproducenterne, hvor det fremgår, at alle bøder for overtrædelser siden modelår 2022 annulleres. Derudover er bødesatsen for fremtidige overtrædelser sat til nul. Dermed er CAFE-standarderne reelt uden betydning.

Trumps store, smukke kniv i ryggen på miljøet

Den politiske beslutning er en del af den såkaldte “One Big Beautiful Bill Act”, som blev vedtaget tidligere i juli, og som var Præsident Trumps signaturlovgivning for hans første periode. Loven indeholder flere elementer, der trækker USA’s klimapolitik i en ny retning. Blandt andet er det besluttet at afskaffe skattefradrag på elbiler fra 1. oktober – otte år før planlagt. Samtidig har transportministeriet stoppet udbetalingen af milliarder af dollars til udbygning af landets ladeinfrastruktur.

Beslutningen om at droppe straf for overtrædelse af CAFE kan få flere konsekvenser. For det første bliver det nu lettere for producenter at satse på biler med højt brændstofforbrug, uden at det medfører økonomisk straf. For det andet kan det gøre benzinbiler dyrere at eje i det lange løb, fordi de bruger mere brændstof. Og for det tredje er markedet for CO2-kreditter, som elbilproducenter som Tesla sælger til andre bilfirmaer for at dække deres egne udledninger, reelt forsvundet. Det rammer blandt andet Tesla på indtægterne, hvilket også kan tænkes at smide mere brænde på bålet i forhold til det meget offentlige brud imellem Elon Musk og Donald Trump, der er endt med, at Musk har stiftet et konkurrerende parti til republikanerne og Trump.

Miljøorganisationer og fortalere for ren transport har som ventet kritiseret beslutningen kraftigt. De frygter, at USA nu risikerer at komme bagud i udviklingen mod renere transport, mens lande som Kina og EU fortsat stiller strengere krav til bilindustrien og derfor også fører an i udviklingen af fremtidens transport. Og med stigende oliepriser og usikkerhed omkring energiforsyning, kan beslutningen også få betydning for forbrugernes pengepung.

Trump administrationen dropper bøder for bilproducenters brud på brændstoføkonomi regler