Trump ændrer mening: Nu må amerikanske virksomheder alligevel sælge produkter til Huawei

Det kan måske knap komme som en overraskelse at den amerikanske præsident endnu engang har ændret kurs i forhold til, om amerikanske virksomheder må sælge varer til Huawei. I hvert fald er det præcis det der er sket under G20 topmødet i Osaka, Japan. Her har Trump, i forbindelse med en generel aftale med kineserne, lovet at trække forbudet tilbage – hvilket betyder at Huawei kan fortsætte med at købe både tjenester, software og hardware fra amerikanske virksomheder. I hvert fald indtil videre og også efter d. 19 august, som ellers var skæringsdatoen. Dermed behøver Huawei formentlig ikke forberede sig på et liv uden Google Play.

Undskyldningen falder til jorden

Grundlaget for forbuddet var ellers, at den kinesiske producents produkter var en trussel imod amerikansk sikkerhed. Men åbenbart ikke mere, end at hvis kineserne køber flere fødevarer fra amerikanske producenter, ændrer amerikanerne altså mening, og så er sikkerhedstruslen forsvundet – til fordel for en handelsaftale.

Huawei er ikke farlig alligevel

Trump udtalte på et pressemøde efterfølgende, at amerikanerne meget snart vil holde et møde om Huawei – med henblik på at fjerne firmaet fra den såkaldte “entity-list”: “Der er tale om udstyr, er ikke er farligt for national sikkerhed,” sagde Trump på pressemødet.

Trumps kovending kan give ham problemer på hjemmefronten, hvor flere republikanere og hans demokratiske modstandere helt sikkert vil komme med kritik af beslutningen.

Trump ændrer mening: Nu må amerikanske virksomheder alligevel sælge produkter til Huawei