USA: Huawei har bygget bagdøre i 4G-netværket

Sikkerhedsfolk fra det officielle USA tager nu bladet fra munden og uddyber, hvorfor Huawei er havnet på den sorte liste. De hævder, i en artikel i Wall Street Journal, at kineserne har indbygget bagdøre i netværksudstyr over hele verden.

USA har igennem længere tid øget sanktionerne mod Huawei – i maj kulminerede det, da Trump forbød amerikanske virksomheder at sælge teknologi til virksomheden. Men præcis hvad de amerikanske anklager mod den kinesiske gigant bygger på, har været uvist.

I artiklen bliver det en smule mere konkret. Det hævdes, at Huawei har indbygget og vedligeholdt bagdøre i netværkshardware helt tilbage til 2009 – og altså 4G-udstyr, som blandt andet er installeret i Danmark. Der leveres stadig ikke konkrete beviser, men det er første gang officielle talsmænd har været så konkrete.

– Vi har beviser på, at Huawei har muligheden for hemmeligt at tilgå sensitiv og personlig information i de systemer, de vedligeholder og sælger rundt om i verden, siger den amerikanske sikkerhedsrådgiver Robert O’Brien til avisen.

Han hævder samtidig, at teleselskaberne ikke er klar over, hvor meget adgang Huawei i virkeligheden har. Der er dog ingen indikationer på, at Huawei nogensinde har udnyttet de muligheder.

Herhjemme har Huawei leveret både hardware og vedligehold af TDCs 4G-netværk.

USA: Huawei har bygget bagdøre i 4G-netværket