Apple risikerer nyt hårdt slag efter optrapning af handelskrig

Apple står, som en af de virksomheder der producerer allermest elektronik i Kina, over for alvorlige konsekvenser, efter at tidligere præsident Donald Trump ifølge flere medier presser allierede til at begrænse deres handel med Kina. Det kan føre til gengældelsesaktioner fra kinesisk side, som især rammer amerikanske virksomheder.

Kina har tidligere holdt igen med eskalationer, men har nu indstillet eksporten af sjældne jordarter og varsler nye modsvar, hvis USA fortsætter sin linje. En talsmand for det kinesiske handelsministerium udtaler, at man “vil tage resolutte modforanstaltninger”, hvis Kinas interesser tilsidesættes i internationale forhandlinger.

Undtagelse er en stakket frist

Apple har i øjeblikket en midlertidig undtagelse fra Trumps Kina-tariffer, men det er uvist, hvor længe den reelt gælder. Ifølge analytiker Ming-Chi Kuo kan situationen hurtigt forværres, især hvis andre lande også indfører tariffer mod kinesiske varer. Det vil kunne tvinge Apple til at flytte produktionen ud af Kina for at dække global efterspørgsel – en strategi, der både er dyr og kompleks. Flere analytikere har decideret udelukket Trumps planer om, at Apple og andre teknologivirksomheder skal bygge nye fabrikker i USA – der er ikke arbejdskraft til det, der er ikke ekspertise til det, og det ville blive alt, alt for dyrt.

National sikkerhed kan betyde yderligere told

Udover problemerne med potentielle sanktioner fra Kina truer en ny undersøgelse om national sikkerhed med at føre til ekstra told på halvlederkomponenter, hvilket kan ramme Apple yderligere. Handelsminister Howard Lutnick har bekræftet, at nye tariffer er på vej – måske allerede inden for få uger. Samtidig har Trump dog også selv sagt, at han forventer en aftale med Kina indenfor 3-4 uger. Dermed er alt oppe i luften, hvilket sammen med trusler om fyring af den amerikanske nationalbankdirektør formentlig er en medvirkende årsag til, at aktierne falder i Danmark her til morgen efter at være faldet i USA i går – usikkerheden er enorm, og den gavner især ikke store virksomheder som Apple der er afhængig af stabile produktionsforhold og handelskæder over hele verden.

Apple risikerer nyt hårdt slag efter optrapning af handelskrig